پیغمبرین (ص) قیلینجینین دستهیینه یازیلان سؤزلر
رحمتلیک علامه مجلسی، رحمتلیک شئیخ صدوقون امالیسیندن نقل ائدیر پیغمبرین (ص) قیلینجینین دستهیینده بو سؤزلر یازیلمیشدی:
«صِلْ مَنْ قطعک و قُلِ الحقَّ و لَوْ عَلیکَ یا علی نَفْسِکَ و أحْسِنْ بِمَنْ أسَاءَ إلیْکَ»
نه مؤحتَوالی سؤزلر، اؤزو ده قیلینج دستهیینده ! یعنی پیغمبر (ص) قودرته چاتیب الینه قیلینج آلدیغی زامان نه ائتمهلیدیر؟ ایشی ساواشماقمی، قان تؤکمک و رحمسیزلیکدیر؟ یوخسا رحمت، لوطف و کرم؟
قیلینج موهاجیمین دفعی و موزاحیمین رفعی اوچون اولدوغونا گؤره دستهیینه یازیلیب:
«صِلْ مَنْ قطعک؛ بیری سندن قیریلسا سن اونا قوشول».
او سنین ائوینه گلمهسه سن اونون ائوینه گئت؛ حالینی سوروشماسا سن اونون حالینی سوروش؛ دئمه او گلمهدی منده گئتمیرم؛ او منیم حالیمی سوروشمادی منده سوروشمارام.
«قُلِ الحقَّ و لَوْ عَلیکَ یا عَلی نَفْسِکَ؛ (هر زمان و هر یئرده) سنه زیانیدا اولسا حقّی سؤیله.
«و أحْسِنْ بِمَنْ أسَاءَ إلیْکَ؛ سنه پیسلیک ائدنین حقّینده یاخشیلیق ائله».
بیزه یاخشیلیغی و یا پیسلیگی کئچمهین بیزیمله رابیطهسی اولمایان بیرسینه، خیدمت ائدیب اونون موشکولونو حل ائلهمک چوخ موهیمدیر. بو ایشله البته گؤزل ایش گؤرموشوک آما ائلهده موهیم ایش گؤرمهمیشیک. بیزه خیدمت ائدن بیر اینسانا، خیدمت ائلهدیگیمیز زاماندا یئنه موهیم ایش گؤرمهمیشیک.
آما بیزیم یولوموزدا قویو قازیب بیزه پیسلیگی کئچمیش اینسانا، یاخشیلیق ائلهمک موهیم ساییلار. موشکولونو حل ائدیب یولوندان تیکان گؤتورمک؛ کمال و اخلاق مکاریمی بودور. چونکی بیزیم مودئلیمیز حضرت محمد (ص) بویوروب:
«إنی بعثت لأتمم مکارم الاخلاق»
من اخلاق مکاریمینی کمالا چاتدیرماق اوچون گلمیشم.
azb_Arab azb_Arab knc_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab